የደሴ ከተማ ነዋሪዎች የሐይማኖት አባቱን መገደል በሰልፍ ተቃወሙ
የደሴ ከተማ ሸዋበር መስጊድ የአመራር አባልና መምህር ሼክ ኑሩ ኢማም ግድያን   በማውገዝ የደሴ ከተማ ነዋሪዎች ትናንት በሰላማዊ ሰልፍ ተቃውሟቸውን ገለጹ።የከተማው ነዋሪዎች በደሴ ፒያሳ አደባባይ ላይ ባደረጉት ሰላማዊ ሰልፍ ላይ ለ45 ዓመታት በእስልምና ኀይማኖት መምህርነት በቅንነት ሲያገለግሉ የነበሩትን የ70 ዓመት አዛውንት በገደሉት ጽንፈኞች  ላይ መንግስት አስፈላጊውን እርምጃ እንዲወስድ ጠይቀዋል፡፡ በሰላማዊ ሰልፉ ላይ የደሴ ከተማ እስልምና ምክር ቤት ፣ የሀይማኖቶች ፣ የሴቶችና ወጣቶች ተወካዮች ድርጊቱ ለዘመናት በመቻቻልና በፍቅር የምትታወቀውን የደሴ ከተማ ባህልና አብሮ የመኖር ስሜት የጎዳ በመሆኑ አውግዘዋል፡፡ነዋሪዎቹ ባወጡት የአቋም መግለጫ በከተማው የተጀመሩ ልዩ ልዩ የልማት እንቅስቃሴዎች በፀረ ሰላም ሀይሎች  እንደማይቋረጥ ፣ ወንጀለኞቹ ህግ ፊት እንዲቀርቡ ከመንግስት ጎን እንደሚሰለፉ ፣ በኀይማኖት ሽፋን ለእኩይ ተግባር የሚንቀሳቀሱ አሸባሪዎችንም ለመታገል ቃል ገብተዋል፡፡የደሴ ከተማ አስተዳደር ከንቲባ አቶ አለባቸው የሱፍ ባደረጉት ንግግር ፀረ ሰላም ቡድኖች ስልታቸውን በመቀያየር ሀይማኖትን ሽፋን አድርገው ሲንቀሳቀሱ እንደሚታዩ ገልጸው ፥ ህብረተሰቡ በተቀናጀ መልክ ተጠናክሮ አካባቢውን መጠበቅና መከላከል እንዳለበት ተናግረዋል፡፡ምሽጋቸውን በሀይማኖት ተቋማት በማድረግ ህዝቡን በመከፋፈልና በመለያየት የሚያደርጉት ጥረት የትም እንደማያደርሳቸው ጠቁመው በጽንፈኞች ጥይት የተገደሉትን አባት ገዳዮች ለመፋረድ መንግስት ከሚያደርገው እንቅስቃሴ ጎን የበኩላቸውን አስተዋጽኦ እንደሚያበረክቱ አሳስበዋል፡፡ (ኤፍ ቢ ሲ)